Comair-vlugte verder opgeskortDie lugdiens het vlugte nou verder opgeskort. (Foto: Comair/Facebook) Comair, wat Kulula en British Airways in Suid-Afrika bedryf, het vlugte nou tot 31 Augustus opgeskort. Die lugdiens het die besluit geneem ná pres. Cyril Ramaphosa se aankondiging dat Suid-Afrika op aangepaste vlak 4 van die afsonderingsregulasies bly in ŉ poging om die derde vlaag koronavirusgevalle te stuit. Dié aankondiging is Sondagaand gedoen. Die verbod op alle nie-noodsaaklike reise in en uit Gauteng, asook ŉ baie klein vraag na sakereise en reisverbodsbepalings, het beteken dat Comair alle geskeduleerde vlugte sedert 5 Julie opgeskort het. Vlugte sou weer op 30 Julie hervat word. “Gegewe die onsekerheid van die verwagte duur van die onlangs aangepaste vlak 4-afsondering, beperkings op reis in en uit Gauteng, tesame met die groot aansteeklikheid van die Deltavariant van Covid-19, moes Comair die moeilike maar verantwoordelike besluit neem om bedrywighede tot 31 Augustus op te skort,” lui ŉ verklaring van die lugdiens. Glenn Osmond, uitvoerende hoof van Comair, het passasiers om verskoning gevra vir die ongerief. Osmond het die aankondiging dat diegene tussen 35 en 49 jaar oud ook van Donderdag ingeënt kan word, verwelkom. “Dit is ŉ belangrike stap om die veiligheid van ons klante en ons werkers te verseker.” Osmond sê ook dit gaan help om die vraag na vlugte te verhoog en die herstel van die ekonomie en toerismebedryf te verbeter. “Ons sien daarna uit om passasiers weer op 1 September aan boord te verwelkom.”